b'\n_START_ARTICLE_\nSeniorsergent\n_START_PARAGRAPH_\nEn seniorsergent er en M231-stilling i Forsvaret og vil typisk have v\xc3\xa6ret oversergent i 8 \xc3\xa5r f\xc3\xb8r. Uddannelsen er ben\xc3\xa6vnt Videreuddannelsestrin II/Mellemleder (VUT-II/ML). Uddannelsen tager 13-20 uger afh\xc3\xa6ngigt af det specifikke v\xc3\xa6rn._NEWLINE_Uddannelsen g\xc3\xb8r seniorsergenten i stand til at fungere som sagsbehandler, kunne fungere indenfor forvaltning, samt planl\xc3\xa6gge og gennemf\xc3\xb8re komplette uddannelsesforl\xc3\xb8b for kursister._NEWLINE_I H\xc3\xa6ren er en seniorsergent er som regel kommandobefalingsmand p\xc3\xa5 kompagniniveau eller administrationsbefalingsmand p\xc3\xa5 bataljons- og brigadeniveau. En seniorsergent kan ogs\xc3\xa5 v\xc3\xa6re skydeinstrukt\xc3\xb8r p\xc3\xa5 enhedsniveau eller v\xc3\xa6re fagl\xc3\xa6rer p\xc3\xa5 H\xc3\xa6rens skoler._NEWLINE_I S\xc3\xb8v\xc3\xa6rnet er en seniorsergent typisk daglig leder af en division p\xc3\xa5 en st\xc3\xb8rre enhed eller fagl\xc3\xa6rer p\xc3\xa5 S\xc3\xb8v\xc3\xa6rnets Skoler._NEWLINE_I Flyvev\xc3\xa5bnet kan en seniorsergent eksempelvis v\xc3\xa6re 1. tekniker i en redningshelikopter eller loadmaster p\xc3\xa5 et Herculesfly._NEWLINE_En seniorsergent har dog p\xc3\xa5 tv\xc3\xa6rs af v\xc3\xa6rnene typisk en rolle som sagsbehandler eller leder._NEWLINE_I Hjemmev\xc3\xa6rnet kan en seniorsergent v\xc3\xa6re instrukt\xc3\xb8r eller uddannelsesbefalingsmand p\xc3\xa5 distriktsniveau. Seniorsergenter i Hjemmev\xc3\xa6rnet er l\xc3\xb8nnede.\n_START_SECTION_\nSammenligning med udlandet\n_START_PARAGRAPH_\nI NATO er rangkoden OR-8 tilknyttet seniorsergentgraden. Denne kode tilkendegiver rangforholdet for milit\xc3\xa6re ansatte imellem p\xc3\xa5 tv\xc3\xa6rs af medlemslandene. Svarer til Warrant Officer class II i den britiske h\xc3\xa6r og i Royal Navy (2004), Stabsfeldwebel i Bundeswehr og Stabsbootsmann i Bundesmarine.'